Rotlusblomsterfluer

Rotlusblomsterfluer (slekten Pipizella) er en gruppe av fluer som tilhører familien blomsterfluer (Syrphidae). Slekten omfatter ca. 40 kjente arter, én av dem forekommer i Norge. De er små, svarte blomsterfluer med hårete øyne.


== Utseende ==
Små (4–8 mm), slanke, blankt kullsvarte blomsterfluer, bare beina kan ha lysere farge. De kan minne om Heringia-arter, men skilles fra disse på kroppen er mer sylindrisk og mer glinsende, dessuten er vingene bredere og årenettet noe annerledes. Fasettøynene er tydelig hårete og møtes i pannen hos hannene, men ikke hos hunnene. Antennene er forholdsvis lange, mørke, det tredje leddet ganske avlangt. Ansiktet er flatt og hårete, munnkanten ikke framskytende. Thorax er omtrent kvadratisk, blank, med mørke hår. Bakkroppen er avlang, nesten sylindrisk, med mørke, oppstående hår. Beina er slanke, lårene og stort sett også leggene svarte, føttene mer eller mindre gule. Det innerste fotleddet på bakbeina er noe utvidet. Vingene er slanke, svakt til markert røykfargede med ganske markert vingemerke. Den fremste tverr-åren ved vingespissen munner i R4+5 i en nesten rett vinkel, tilsvarende vinkel hos Heringia-artene er ganske spiss.  
De ulike artene i denne slekten er vanskelige å skille, og det er bare mulig å bestemme hannene sikkert ved å undersøke kjønnsorganene. Hunnene av de nordiske artene kan per i dag ikke artsbestemmes.


== Levevis ==
Larvene er rovdyr som lever av bladlus på røttene av ulike planter. De voksne fluene flyr i mai-august.


== Utbredelse ==
Slekten forekommer bare i den palearktiske sone, og har særlig mange arter i Alpene, disse har gjerne svært begrensede utbredelser.


== Systematisk inndeling / nordiske arter ==

Fluer (Brachycera)
Muscomorpha
høyerestående fluer [Cyclorrhapha)
Aschiza
familie blomsterfluer (Syrphidae)
underfamilie Eristalinae
gruppe Pipizini
slekten rotlusblomsterfluer, Pipizella Rondani, 1856
Pipizella certa Violovitsh, 1981 – ett par funn fra Sverige, ikke i Norge
nordlig rotlusblomsterflue, Pipizella viduata (Linnaeus, 1758) – nord til Troms, ikke uvanlig
Pipizella virens (Fabricius, 1805) – bare gamle funn fra Danmark og Skåne i Norden


== Kilder og litteratur ==
Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
Fauna Europaea Web Service (2004) Fauna Europaea version 1.1, www.faunaeur.org
Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
Torp, E. 1994. Danmarks svirrefluer (Diptera: Syrphidae). Apollo Books, Stenstrup.


== Eksterne lenker ==
(en) rotlusblomsterfluer i Encyclopedia of Life 
(en) rotlusblomsterfluer i Global Biodiversity Information Facility 
(no) rotlusblomsterfluer hos Artsdatabanken 
(sv) rotlusblomsterfluer hos Dyntaxa 
(en) rotlusblomsterfluer hos Fauna Europaea 
(en) rotlusblomsterfluer hos NCBI 
(en) Kategori:Pipizella – bilder, video eller lyd på Wikimedia Commons 
www.syrphidae.com/ – the Syrphidae website
Norsk entomologisk forening – for deg som vil lære mer om insekter.